Polisieman tydens kaping doodgesteekŉ Polisiebeampte wat nie aan diens was nie, is Donderdag in die Wes-Rand tydens ŉ kaping doodgesteek. Lt.kol. Lungelo Dlamini, ŉ polisiewoordvoerder, het gesê die verdagtes het die beampte se privaatvoertuig in Kagiso gekaap. “Konst. Gift Mpho Boshomane (33) was by die Randfontein-polisiestasie gestasioneer. Hy is omstreeks 03:00 in Kagiso, uitbereiding 2, deur ŉ groep mans oorval, uit sy voertuig gepluk en met ŉ mes doodgesteek,” het Dlamini gesê. Die kapers het met Boshomane se voertuig van die toneel gevlug. Boshomane se liggaam is later deur ŉ voetganger gevind. Sy voertuig is etlike kilometers van die toneel opgespoor. Sy dienspistool was steeds in die voertuig, onder sy sitplek weggesteek. Die voertuig se nommerplate is verwyder. Niemand is nog in verband met die voorval in hegtenis geneem nie.